
Nr. 12887/20.08.2026
REFERAT DE APROBARE
la proiectul de hotărâre privind aprobarea modificării Acordului de parteneriat pentru realizarea proiectului „Sistem ITS integrat Smart&Green Mobility pentru regiunea București-Ilfov – Informarea călătorilor în stațiile de transport public”

Proiectul „Sistem ITS integrat Smart&Green Mobility pentru regiunea București-Ilfov – Informarea călătorilor în stațiile de transport public” este finanțat în cadrul Planului Național de Redresare și Reziliență – Componenta 10 – Fondul Local, Investiția I – Mobilitate urbană durabilă, Subinvestiția I.1.2 – Asigurarea infrastructurii pentru transportul verde – ITS/alte infrastructuri TIC. Obiectul Acordului de parteneriat îl constituie stabilirea drepturilor și obligațiilor părților, a contribuției financiare proprii a fiecărui partener și a responsabilităților ce le revin în implementarea proiectului, precum și pe perioada de durabilitate și de valabilitate a contractului de finanțare.

În cadrul proiectului, Comuna Cornetu are calitatea de Partener 12, alături de celelalte unități administrativ-teritoriale partenere, lider de parteneriat fiind Orașul Popești-Leordeni.

Prin Hotărârea Consiliului Local al comunei Cornetu nr. 31 din 28.04.2026, a fost aprobat Acordul de parteneriat pentru Servicii operaționale ITS de gestionare centralizată a investiției „Sistem ITS integrat Smart&Green Mobility pentru regiunea București-Ilfov – Informarea călătorilor în stațiile de transport public” – 21 UAT-uri.

Ulterior, în vederea continuării și finalizării activităților aferente proiectului, a intervenit necesitatea actualizării Acordului de parteneriat, inclusiv sub aspectul responsabilităților și al valorilor aferente activităților și investițiilor realizate pe raza administrativ-teritorială a fiecărui partener.

Potrivit formei modificate a Acordului de parteneriat, pentru Partenerul 12 – Comuna Cornetu, suma aferentă investiției de pe raza administrativ-teritorială a comunei, care urmează să fie alocată liderului de parteneriat, este de 543.215,19 lei, iar pentru activitățile desfășurate de către Unitatea Administrativ-Teritorială Comuna Cornetu este prevăzută valoarea de 17.596,02 lei, rezultând o valoare totală de 560.811,21 lei, fără TVA, reprezentând contribuția asumată a partenerului din suma prealocată prin PNRR.

Totodată, în cadrul responsabilităților aferente implementării proiectului sunt prevăzute activități privind racordarea și branșarea echipamentelor la rețeaua electrică, acestea reprezentând activități necesare pentru punerea în funcțiune și exploatarea corespunzătoare a sistemului ITS.

În conformitate cu prevederile Acordului de parteneriat, cheltuielile angajate de parteneri pentru activitățile proprii din cadrul proiectului sunt eligibile, în condițiile certificării acestora, partenerii având dreptul la transferul fondurilor aferente cheltuielilor eligibile.

Necesitatea modificării Acordului de parteneriat rezultă, de asemenea, din necesitatea asigurării unui cadru juridic și financiar corespunzător pentru efectuarea decontărilor aferente activităților și cheltuielilor realizate în cadrul proiectului, precum și pentru îndeplinirea obligațiilor asumate de fiecare dintre parteneri.

Având în vedere că, potrivit prevederilor Acordului de parteneriat, modificarea acestuia este valabilă numai în măsura în care este convenită în scris de toate părțile, este necesară adoptarea de către Consiliul Local al comunei Cornetu a unei hotărâri prin care să fie aprobată forma modificată a acordului și să fie împuternicit Primarul comunei Cornetu să semneze documentul în numele Comunei Cornetu.

Modificarea Acordului de parteneriat este necesară pentru asigurarea continuității implementării proiectului, pentru efectuarea corespunzătoare a decontărilor și pentru îndeplinirea obligațiilor asumate de Comuna Cornetu în calitate de partener.

Față de cele prezentate, ținând cont de prevederile legale incidente, propun Consiliului Local al comunei Cornetu spre analiză și aprobare proiectul de hotărâre privind aprobarea modificării Acordului de parteneriat pentru realizarea proiectului „Sistem ITS integrat Smart&Green Mobility pentru regiunea București-Ilfov – Informarea călătorilor în stațiile de transport public”, conform anexei care face parte integrantă din proiectul de hotărâre.

